༄༅།  ། རྒྱལ་བུ་དེ་མུར་བྷོ་ག་ལ་གདམས་པ་ཟླ་བའི་འོད་ཟེར་བཞུགས།  །  ༄༅།  ། རྒྱལ་བུ་དེ་མུར་བྷོ་ག་ལ་ཉེ་བར་གདམས་པ་ཟླ་བའི་འོད་ཟེར་ཞེས་བྱ་བ།  སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ༑ ༑ བཟོད་པས་བསྐྲུན་པའི་སྐུ་མཆོག་ཚུལ་ཁྲིམས་དྲི་བསུང་ཅན།  ། སྦྱིན་པའི་དཔལ་གྱིས་རབ་འབྱོར་བརྩོན་པས་དོན་གྲུབ་ཅིང་།  ། བསམ་གཏན་གྱིས་ཞི་ཤེས་རབ་མཆོག་གི་རྣམ་གྲོལ་བ།  ། ཕ་རོལ་ཕྱིན་པས་ཕ་རོལ་གཤེགས་གྱུར་དེ་ལ་འདུད༑ ༑ རྒྱལ་བུ་ཨ་རོག་ཆེ་ཡི་ནི།  ། གསུང་གིས་བསྐུལ་ནས་འཕགས་པ་ཡིས།  །  དེ་སྲས་དེ་མུར་བྷོ་ག་ལ།  ། ཉེ་བར་གདམས་པ་འདི་སྤྲིང་ངོ་།  ། བདག་ཉིད་དང་ནི་གཞན་དག་ལ།  ། འདི་དང་སྲིད་པ་ཐམས་ཅད་དུ།  ། གཅིག་ཏུ་ཕན་ཞིང་བདེ་བྱེད་པ༑ ༑ དམ་ཆོས་ཁོ་ན་ལགས་པའི་ཕྱིར།  ། བགྱི་བ་གཞན་ཀུན་བཏང་སྙོམས་སུ།  །  བགྱིས་ནས་ཉིད་ཀྱི་དམ་ཆོས་ཀྱི།  ། བགྱི་བ་ཉིད་ལ་ནན་ཏན་དུ།  ། ཀུན་ནས་འབད་པ་བགྱི་འཚལ་ལོ།  ། ཆོས་དེའང་རྫོགས་པའི་སངས་རྒྱས་ཀྱི།  ། བདག་རྐྱེན་ལས་ནི་བྱུང་གྱུར་ཞིང་།  ། ངག་ཚིག་དྲི་མ་མེད་པ་ཡིས།  ། ཚུལ་ཁྲིམས་ཏིང་འཛིན་ཤེས་རབ་སྟེ།  ། བསླབ་པ་རྣམ་པ་གསུམ་སྟོན་པ།  ། ཚད་མ་གསུམ་གྱིས་ཤིན་ཏུ་ངེས༑ ༑ ཐོག་མཐའ་བར་དུ་རབ་དགེ་བ།  ། དེ་ནི་དམ་པའི་ཆོས་ཞེས་བྱ།  ། དེའང་འདུལ་བ་མདོ་སྡེ་དང་།  ། མངོན་པའི་སྡེ་སྣོད་གསུམ་ཞེས་བགྱི།  ། དེ་དོན་ངག་གི་དབྱེ་བ་ནི།  ། མདོར་བསྡུས་སྟོན་དང་དབྱངས་ཀྱིས་བསྙད།  ། ལུང་བསྟན་ཚིགས་སུ་བཅད་པ་དང་།  ། ཆེད་དུ་བརྗོད་དང་གླེང་གཞི་དང་།  ། རྟོག་པ་བརྗོད་པའི་སྡེ་དང་ནི།  ། དེ་ལྟ་བུ་ནི་བྱུང་བ་དང་།  ། སྐྱེས་རབས་གཏན་ལ་དབབ་པ་དང་།  ། རྨད་བྱུང་ཤིན་ཏུ་རྒྱས་པ་སྟེ།  ། འདི་དག་གསུང་རབ་ཡན་ལག་ནི།  ། རྣམ་པ་བཅུ་གཉིས་ཞེས་བྱར་གསུངས།  ། འདི་ཡིས་ཉན་ཐོས་ཐེག་པ་ཡི།  ། ཐེག་པ་མཐའ་དག་བསྡུས་པ་སྟེ།  ། དེ་དང་ཚུལ་མཚུངས་ཁྱད་འཕགས་པས།  ། ཐེག་པ་མཆོག་ཀྱང་བསྡུས་པ་ལགས༑ ༑ དེ་དག་གི་ཚུལ་ཐུན་མོང་དང་།  ། སོ་སོ་རུ་ནི་འགྲེལ་བྱེད་པ།  ། དེ་དག་བསྟན་བཅོས་ཞེས་བྱ་སྟེ།  ། འདི་དག་ལུང་གི་ཆོས་ཞེས་བྱ།  ། དེ་ཡི་སྒྲུབ་པ་མདོར་བསྡུ་ན།  ། འཁོར་དང་ངན་འགྲོའི་འཇིགས་པ་ཡིས།  ། བདག་ཉིད་འཇིགས་ཤིང་གཞན་དག་ཀྱང་།  ། ཀུན་ནས་བསྐྱབ་པར་བྱ་བའི་ཕྱིར།  ། འཇིགས་མེད་གོ་འཕང་ཐོབ་ཀྱི་བར།  ། སངས་རྒྱས་ཆོས་དང་དགེ་འདུན་ལ།  ། སྟོན་པ་ལམ་དང་གྲོགས་དང་ནི།  ། ཐོབ་བྱ་བསྟན་བྱ་འཁོར་གྱི་ཕྱིར།  ། རྟག་ཏུ་གུས་པས་སྐྱབས་འགྲོ་བ།  །  ཆོས་ལ་འཇུག་པའི་སྒོ་ཡིན་ཏེ།  ། ལམ་གྱི་གཞི་ཡང་འདི་ལགས་སོ།  ། སྐྱབས་དེ་ཡང་དག་བརྟེན་གྱུར་ནས།  ། དཀོན་མཆོག་གསུམ་གྱི་ཡོན་ཏན་ནི།  ། ཤེས་ནས་རྟག་ཏུ་དྲན་པ་དང་།  ། སྡུག་བསྔལ་ཚེ་ན་བདག་གཞན་ཀུན།  ། ཐར་ཕྱིར་དེ་ལ་གསོལ་བ་དང་།  ། བདེ་བའི་ཚེ་ན་དེ་སྐྱབས་ཞེས།  ། དེ་ཡི་བཀའ་དྲིན་དྲན་བྱས་པས༑ ༑ འཇིགས་པ་ཀུན་ལས་སྐྱོབ་པ་དང་།  ། ཡོན་ཏན་གཞི་རྟེན་བརྟེན་པ་ དང་༑ ༑ དེས་ན་སྐྱབས་ཀྱི་མཆོག་དེ་ཡང་།  ། དང་པོ་བདག་འདྲ་ཁོ་ན་སྟེ།  ། དེ་ཡིས་སངས་རྒྱས་སྔ་མ་ལ།  ། བརྟེན་ནས་སེམས་ཅན་ཀུན་དོན་དུ།  ། སངས་རྒྱས་ཉིད་ནི་ཐོབ་བྱའོ་ཞེས།  ། ཐུགས་མཆོག་བསྐྱེད་ནས་ལམ་མཆོག་ལ།  ། བརྩོན་པས་བྱང་ཆུབ་བརྙེས་པར་གྱུར།  ། བདག་ཀྱང་དེ་འདྲར་བྱའོ་ཞེས།  ། བླ་མ་དང་ནི་ཕྱོགས་བཅུ་ཡི།  ། སངས་རྒྱས་སྲས་དང་བཅས་པ་ཡི།  ། སྤྱན་སྔར་སྨོན་འཇུག་བདག་ཉིད་ཅན༑ ༑ བྱང་ཆུབ་མཆོག་ཏུ་སེམས་བསྐྱེད་ནས།  ། འཁོར་དང་མྱ་ངན་འདས་པའི་སྐྱོན༑ ༑ དྲན་ནས་འདུན་པར་མི་འདོད་དང་།  ། བྱང་ཆུབ་མཆོག་གི་ཡོན་ཏན་ ཀུན༑ ༑ དྲན་པས་དེར་ནི་འདུན་པ་དང་།  ། མཁའ་མཉམ་སེམས་ཅན་མ་ལུས་པ། །  ཕ་མ་ལ་སོགས་གཉེན་བཤེས་དང་།  ། བདག་དང་འདྲ་བར་ཉེར་རྟོགས་ནས།  །  བརྩེ་བས་ཡིད་དབང་གྱུར་པ་དང་།  ། དེ་དག་བདེ་མཆོག་ལ་དགོད་ཕྱིར།  ། བདག་གིས་བྱང་ཆུབ་མཆོག་བསྒྲུབ་ཅེས།  ། བྱང་ཆུབ་སྨོན་པ་བརྟེན་བྱས་ནས།  ། དེ་ཡི་དོན་དུ་གང་བཤད་པ།  ། སྡིག་ལས་ཡང་དག་ལྡོག་པ་དང་།  ། གལ་ཏེ་བྱུང་ན་བཤགས་པ་དང་།  ། དགེ་ལ་ཤིན་ཏུ་བརྩོན་པ་དང་།  ། དེ་ཡང་བྱང་ཆུབ་བསྔོ་བ་དང་༑ ༑ དེ་ཀུན་གཞན་དོན་ལ་སྦྱོར་དང་།  ། སྟོང་ཉིད་སྙིང་རྗེ་ཟུང་འཇུག་གིས།  །  རང་སེམས་ཀུན་ནས་ཡོངས་གདུལ་བ།  ། འདི་ནི་བྱང་ཆུབ་འཇུག་པ་ཡིན།  ། རང་གི་བྱང་ཆུབ་ལམ་བགྲོད་ཕྱིར།  ། ཅི་འབྱོར་པ་ཡིས་སྦྱིན་པ་བཏང་།  ། ཇི་ལྟར་ནུས་པའི་ཚུལ་ཁྲིམས་བསྲུངས།  ། བཟོད་པས་ཞི་བའི་དཔལ་བསྐྱེད་ནས།  ། བརྩོན་པས་དཀར་པོའི་ཆོས་རྣམས་བསྡུ།  ། ཏིང་འཛིན་ཞི་བས་སེམས་སྦྱངས་ནས།  །  ཤེས་རབ་རབ་ཏུ་བསྐྱེད་པ་ཡིས།  ། ཆོས་ཀྱི་དབང་ཕྱུག་དམ་པར་བྱ།  ། གཞན་ ཡང་ཟང་ཟིང་སྦྱིན་པ་ཡིས།  ། འགྲོ་བ་བསྡུས་ནས་ཆོས་བཤད་དེ།  ། དོན་མཐུན་པ་ཡིས་སྤྲོ་བསྐྱེད་ནས།  ། དོན་སྤྱོད་པ་ལ་སྦྱར་བར་བྱ།  ། དེ་ལྟར་ཚོགས་དང་ཞི་ གནས་དང་།  ། ལྷག་མཐོང་ཐབས་ལ་མཁས་པ་ཡིས།  ། ཚོགས་ཀྱི་ལམ་དུ་ཚོགས་ བསགས་ནས།  ། སྦྱོར་བའི་ལམ་གྱིས་རྣམ་གྲོལ་ལ།  ། རྣམ་པར་སྦྱར་ནས་མཐོང་ བ་ཡིས།  ། ལམ་གྱིས་དབྱིངས་ཀུན་འགྲོའི་ལམ།  ། མཐོང་ཞིང་བསྒོམ་པ་གོམས་པ་ཡི༑ ༑ རྣལ་འབྱོར་རྣམ་པར་དག་བྱས་ནས།  ། ས་བཅུ་པོ་ནི་ཡོངས་བགྲོད་དེ།  །  མཐར་ཕྱིན་པ་ཡིས་ལམ་གྱིས་ནི།  ། བགྲོད་པར་བྱ་བ་མཐར་ཕྱིན་ནས།  ། དབྱིངས་དང་ཡེ་ཤེས་རོ་གཅིག་ཅིང་།  ། སྤངས་དང་རྟོགས་པ་ཕུན་ཚོགས་ལ།  ། སྐུ་དང་ཡེ་ཤེས་ལྷུན་གྲུབ་པ།  ། བྱང་ཆུབ་དམ་པར་མངོན་འཚང་རྒྱ།  ། དེ་འདྲའི་ཉིད་ཀྱང་མཛད་དུ་གསོལ།  ། དེ་ལྟར་ཆོས་ཚུལ་རྒྱ་མཚོའི་དོན།  ། ཉུང་ཞིང་གསལ་བའི་ ངག་གིས་ནི།  ། དེ་མུར་བྷོ་ག་ལ་བཤད་པ།  ། འདི་ལ་ཉིན་བཞིན་གཟིགས་པར་རིགས༑ ༑ དེ་ལས་དགེ་བ་གང་བསྐྲུན་པས།  ། བསྐུལ་བ་པོ་དང་གདམས་པ་ཡི།  །  ཡུལ་གྱིས་གཙོ་བྱས་འགྲོ་ཀུན་གྱིས།  ། སངས་རྒྱས་གོ་འཕང་ཐོབ་པར་ཤོག།  རྒྱལ་བུ་དེ་མུར་བྷོ་ག་ལ་གདམས་པ་ཟླ་བའི་འོད་ཟེར་ཞེས་བྱ་བ།  མེ་ཕོ་བྱི་བའི་ལོ་ཐ་སྐར་གྱི་ཟླ་བའི་ཚེས་ཉི་ཤུ་གསུམ་ལ་གནམ་དུ་སྦྱར་བའི་ཡི་གེ་པ་ནི་ཨ་ཙ་ར་ཞེས་བྱ་བའོ། །  ། །